Tarybos Reglamentas (EURATOMAS) Nr. 2218/89
1989 m. liepos 18 d.
iš dalies keičiantis Reglamentą (Euratomas) Nr. 3954/87, nustatantį didžiausius leistinus maisto produktų ir pašarų radiacinės taršos lygius po branduolinės avarijos ar kokio nors kito radiacinės avarijos atvejo
EUROPOS BENDRIJŲ TARYBA,
atsižvelgdama į Europos atominės energijos bendrijos steigimo sutartį, ypač į jos 31 straipsnį
atsižvelgdama į Komisijos pasiūlymą, parengtą gavus grupės ekspertų, kuriuos paskyrė Mokslo ir technikos komitetas, nuomonę [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Reglamento (Euratomas) Nr. 3954/87 [4] priede yra antraštės, skirtos didžiausiems leistiniems maisto produktų ir pašarų radiacinės taršos lygiams;
kadangi kai kuriose skiltyse nėra nurodyti didžiausi leistini radiacinės taršos lygiai, nes laukiama Tarybos sprendimo, kuris bus priimtas vėliau po to, kai mokslo ekspertai atliks papildomą darbą;
kadangi atitinkamai 1988 m. birželio 14 d. ir gruodžio 9 d. Komisija įteikė Tarybai du komunikatus, skirtus papildyti pirmiau nurodyto reglamento priedą ir kurių projektas buvo parengtas po konsultacijų su Sutarties 31 straipsnyje nurodyta ekspertų grupe;
kadangi minėto reglamento priedas dėl šių priežasčių turėtų būti papildytas;
kadangi kita minėtame priede esanti informacija taip pat turėtų būti suderinta su naujausiais mokslo pasiekimais šioje srityje;
kadangi todėl atrodo, kad būtų tikslinga sujungti tuos lygius ir kitą informaciją vienoje minėto priedo lentelėje;
kadangi reikia toliau dirbti, taip pat patartina nustatyti, kad Reglamento (Euratomas) Nr. 3954/87 7 straipsnyje nurodyta tvarka taip pat turėtų būti taikoma nustatant didžiausius leistinus radiacinės taršos lygius pašarams; kadangi tas reglamentas turėtų būti atitinkamai papildytas,
PRIĖMĖ ŠĮ REGLAMENTĄ:
1 straipsnis
Reglamento (Euratomas) Nr. 3954/87 priedas yra pakeičiamas šio reglamento priedu.
2 straipsnis
Reglamento (Euratomas) Nr. 3954/87 7 straipsnis pakeičiamas šitaip:
"7 straipsnis
Šio reglamento taikymo taisyklės, mažais kiekiais vartojamų maisto produktų sąrašas su jiems taikomais didžiausiais leistinais radiacinės taršos lygiais bei didžiausi leistini pašarų radiacinės taršos lygiai patvirtinami Reglamento (EEB) Nr. 804/68 30 straipsnyje nustatyta tvarka, kuri taikoma pagal analogiją. Šiam tikslui sudaromas ad hoc komitetas."
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. liepos 18 d.